A BIZOTTSÁG 2009/19/EK IRÁNYELVE
(2009. március 12.)
a gépjárművek által előidézett rádiózavarokról (elektromágneses összeférhetőségről) szóló 72/245/EGK tanácsi irányelvnek a műszaki fejlődéshez való hozzáigazítása céljából történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi keretirányelvre (1) és különösen annak 39. cikke (2) bekezdésére,
mivel:
(1)
A gépjárművek által előidézett rádiózavarokról (elektromágneses összeférhetőségről) szóló, 1972. június 20-i 72/245/EGK tanácsi irányelv (2) egyike a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvben (3) meghatározott EK-típus-jóváhagyási eljárásban szereplő külön irányelveknek. Ezért a 70/156/EGK irányelv járműrendszerekre, -alkatrészekre és önálló műszaki egységekre vonatkozó rendelkezései a 72/245/EGK irányelvre is alkalmazandók.
(2)
A 72/245/EGK irányelv I. mellékletének 3.2.9. pontja szerint azokhoz az alkatrészekhez, amelyeket utángyártott alkatrészként értékesítenek és gépjárművekbe való beépítésre szánnak, nincs szükség típusjóváhagyásra, ha nem függenek össze védettséggel kapcsolatos funkciókkal. 2004. december 3-án kezdődő, négyéves átmeneti időszakról is rendelkezik, mely időszak alatt egy műszaki szolgálatnak el kell döntenie, hogy a forgalomba kerülő alkatrész összefügg-e védettséggel vagy sem, és ki kell állítania egy tanúsítványt, amelynek mintája a III. C. mellékletben látható. A tagállamoknak minden olyan esetet jelenteniük kell az Európai Bizottságnak, amelyet biztonsági okokból elutasítottak. A rendelkezés azt is előírja, hogy a Bizottság az átmeneti időszak vége előtt a követelménnyel kapcsolatosan szerzett gyakorlati tapasztalatok és a tagállamok által benyújtott jelentések alapján döntse el, hogy még mindig szükség van-e arra, hogy a megfelelőségi nyilatkozaton kívül a tanúsítványt is megköveteljék.
(3)
A 72/245/EGK irányelv I. melléklete 3.2.9. pontjának megfelelően, valamint tekintettel arra, hogy a tagállamok nem jelentettek olyan esetet az Európai Bizottságnak, amelyben elutasították volna a tanúsítvány kiadását, a javaslat értelmében az utángyártott alkatrészként értékesített és gépjárművekbe történő beszerelésre szánt alkatrészek vonatkozásában, amennyiben nem függenek össze védettséggel kapcsolatos funkciókkal, meg kell szüntetni a műszaki szolgálat szerepét, és a továbbiakban nem kell az I. melléklet 3.2.9. pontja szerint előírni a III. C. mellékletben található mintának megfelelő tanúsítvány kiállítását.
(4)
A 72/245/EGK irányelvet ezért ennek megfelelően módosítani kell.
(5)
Az ebben az irányelvben előírt intézkedések összhangban vannak a „Műszaki Bizottság - Gépjárművek” elnevezésű bizottság véleményével,
ELFOGADTA EZT AZ IRÁNYELVET:
1. cikk
A 72/245/EGK irányelv a következőképpen módosul:
1.
A mellékletek jegyzékében el kell hagyni a III.C. mellékletre történő alábbi hivatkozást:
„III.C. MELLÉKLET
Tanúsítvány, tekintettel az I. melléklet 3.2.9. pontjára”
2.
Az I. melléklet 3.2.9. pontjának második albekezdését el kell hagyni.
3.
A III.C. mellékletet el kell hagyni.
2. cikk
(1) A tagállamok legkésőbb 2009. október 1-jéig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottságnak.
A rendelkezéseket 2009. október 2-től kell alkalmazni.
A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.
(2) A tagállamok megküldik a Bizottságnak nemzeti joguk azon főbb rendelkezéseinek szövegét, amelyeket az irányelv tárgykörében fogadnak el.
3. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2009. március 12-én.